b'\n_START_ARTICLE_\nPlayStation Move\n_START_SECTION_\nRiistvara\n_START_PARAGRAPH_\nSarnaselt PlayStation juhtmeta kontrolleritega (Sixaxis, DualShock 3) kasutavad m\xc3\xb5lemad, nii PlayStation Move\'i p\xc3\xb5hiliikumiskontroller kui ka navigatsioonikontroller Bluetooth 2.0, traadita raadiosidet ja sisemist liitium-ioonakut, mis on laetav juhtseadmel oleva USB Mini-B pordi kaudu. \xc3\x9cheaegselt on v\xc3\xb5imalik kasutada kuni nelja Move\'i kontrollerit v\xc3\xb5i kahte Move\'i kontrollerit ja kahte navigatsioonikontrollerit.\n_START_SECTION_\nLiikumiskontroller\n_START_PARAGRAPH_\nPlayStation Move\'i p\xc3\xb5hikomponent PlayStation Move\'i liikumiskontroller on "v\xc3\xb5lukepp"-kontroller, mis v\xc3\xb5imaldab kasutaja ja PlayStation 3 vahelist interaktsiooni, kasutades selleks PlayStation Eye veebikaamerat, mis tuvastab kontrolleri asukoha ning saua sees olevad liikumisandurid teevad kindlaks, milliseid liigutusi kontrolleriga tehakse.\n_START_SECTION_\nTehnoloogia\n_START_PARAGRAPH_\nPlayStation Move\'i kontrolleri \xc3\xbclaosas asub kera, mis on v\xc3\xb5imeline kumama iga v\xc3\xa4rvi valgust, kasutades RGB-valgusdioode. Kasutajakeskkonnas esinevate v\xc3\xa4rvide p\xc3\xb5hjal, mida PlayStaion Eye kaamera n\xc3\xa4eb, valib s\xc3\xbcsteem kera v\xc3\xa4rvi, mida on v\xc3\xb5imalik tagaplaanist eristada. Kera v\xc3\xa4rviline valgus toimib aktiivse markerina, mille asendit PlayStation Eye on suuteline tasandil j\xc3\xa4lgima. \xc3\x9chtne sf\xc3\xa4\xc3\xa4riline kuju ja valguse kindel teatud suurus v\xc3\xb5imaldavad s\xc3\xbcsteemil kindlaks m\xc3\xa4\xc3\xa4rata kontrolleri kauguse PlayStation Eye kaamerast, mis omakorda v\xc3\xb5imaldab v\xc3\xa4ga t\xc3\xa4pselt j\xc3\xa4lgida kontrolleri asukohta kolmem\xc3\xb5\xc3\xb5tmelises ruumis. Kerap\xc3\xb5hine kauguse arvutamine v\xc3\xb5imaldab kontrolleril, v\xc3\xb5rreldes teiste PlayStation 3-l kasutatavate kaameral p\xc3\xb5hinevate asukoham\xc3\xa4\xc3\xa4ramistehnikatega, tegutseda minimaalse t\xc3\xb6\xc3\xb6tlusele kuluva latentsiga._NEWLINE_Kontrolleri sees olevaid inertsiaalandurite paari, kolmeteljelist lineaarset kiirendusm\xc3\xb5\xc3\xb5dikut ja kolmeteljelist nurkkiiruse andurit kasutatakse rotatsiooni ja \xc3\xbcldiste liigutuste j\xc3\xa4lgimiseks. Kontroller sisaldab ka magnetomeeterit, mida kasutatakse kontrolleri orientatsiooni kalibreerimiseks Maa magnetv\xc3\xa4ljaga, mis aitab parandada inertsiaalndurite puhul esinevaid vigu. Inertsiaalandureid kasutatakse k\xc3\xb5ige enam juhtudel, kui kaamerast kontrolleri positsiooni m\xc3\xa4\xc3\xa4ramiseks ei piisa, n\xc3\xa4iteks, kui kontroller on kasutaja selja taga._NEWLINE_Kontrolleril asuvad suur munajas p\xc3\xb5hinupp (Move), 4 v\xc3\xa4ikest tegevuste sooritamise nuppu ning tavasuurusega PS nupp, mis on paigutatud sarnaselt Blu-ray Disc puldi disainiga. Kontrolleri vasakul ja paremal k\xc3\xbcljel on valiku- ja start-nupud. Tagaosas asub analoogp\xc3\xa4\xc3\xa4stik (T). Kontrolleri alumises osas on randmepael, USB-port, ja laiendusport._NEWLINE_Liikumiskontroller kasutab vibratsioonidel p\xc3\xb5hinevat kompimis-tehnoloogiat. Lisaks valguskera asukoha j\xc3\xa4lgmise funktsioonile v\xc3\xb5ib selle valgust kasutada visuaalse tagasiside andmiseks, simuleerides esteetilisi efekte, n\xc3\xa4iteks relva lasu s\xc3\xa4hvatust v\xc3\xb5i pintslist tulevat v\xc3\xa4rvi._NEWLINE_Kasutades erinevaid v\xc3\xa4rve iga kontrolleri puhul, suudab Playstation Eye kaamera j\xc3\xa4lgida kuni nelja kontrollerit. Kontrolleri esitlustel demonstreeriti tegevusi \xc3\xbche kontrolleriga, samuti tegevusi, kus kasutaja k\xc3\xa4sitses kahte kontrollerit. Hinna minimeerimise huvides teatas Sony, et k\xc3\xb5ik PlayStation Move\'iga v\xc3\xa4lja lastud m\xc3\xa4ngud on m\xc3\xa4ngitavad \xc3\xbche kontrolleriga, kuid omavad tuge mitme kontrolleriga m\xc3\xa4ngimiseks.\n_START_SECTION_\nNavigatsioonikontroller\n_START_PARAGRAPH_\nPlayStation Move\'i navigatsioonikontroller (algselt nimetatud ka PlayStation Move\'i alamkontrolleriks) on ette n\xc3\xa4htud kasutamiseks kindlate m\xc3\xa4ngut\xc3\xbc\xc3\xbcpidega koos PlayStation Move\'i kontrolleriga. Kopeerides p\xc3\xb5hilisi funktsioone PlayStation traadita kontrolleri vasakut poolelt, asuvad Move\'i navigatsiooni kontrolleril analoog-juhtkang (koos L3-nupu funktsiooniga), D-pad, L1 ja L2 analoogp\xc3\xa4\xc3\xa4stikud. Navigatsioonikontrolleril asuvad veel tegevuste sooritamise nupp ja PS-nupp. Kuna k\xc3\xb5ik juhtimisseadmed vastavad standardsele traadita kontrollerile, saab PlayStation Move\'i rakendustes navigatsioonikontrolleri asemel kasutada ka Sixaxis v\xc3\xb5i DualShock 3 kontrollerit.\n_START_SECTION_\nAjalugu\n_START_PARAGRAPH_\nTeadusuuringud PlayStation Move\'i loomiseks algasid juba 2001. aastal, tulenedes paralleelselt v\xc3\xa4ljat\xc3\xb6\xc3\xb6tatavast EyeToyst, mis n\xc3\xa4gi ilmavalgust 2003. aastal. Move\'i protot\xc3\xbc\xc3\xbcpi demonstreeriti 2001. aastal tehnoloogiademos "Magic Duel", kus arendajad katsetasid v\xc3\xa4rvip\xc3\xb5hise 3D-kontrolleri j\xc3\xa4lgimist. Esines ka protot\xc3\xbc\xc3\xbcpe, mis kasutasid sf\xc3\xa4\xc3\xa4rilisi lahendusi. 2008. aastal alustas Sony t\xc3\xb6\xc3\xb6d kommertstootega, integreerides inertsiaalandurid liikumiskontrollerisse ning lihvis seadet tehnilisest ja kujunduslikust k\xc3\xbcljest._NEWLINE_Liikumiskontrollerit esitleti Sony E3 2009 pressikonverentsi 2. juunil 2009, kus demonstreeriti seadme v\xc3\xb5imeid, kasutades protot\xc3\xbc\xc3\xbcpi. Kandes ajutiselt nime PlayStation Motion Controller, teatati seadme valmimisajaks 2010. aasta esimene v\xc3\xb5i teine kvartal. 2009. aasta augustiks ei olnud seadme komponente ja disaini veel l\xc3\xb5plikult koosk\xc3\xb5lastatud._NEWLINE_Varsti p\xc3\xa4rast kontrolleri avaldamist arendajatele teatas Sony, et uurib v\xc3\xb5imalust kasutada seadet koos standardse PlayStation Wireless Controlleriga, n\xc3\xa4iteks lastes m\xc3\xa4ngijal kasutada "liikumiskontrollerit m\xc3\xb5\xc3\xb5gana ja DualShock 3 kilbina". Sellist kombinatsiooni esitleti 2009. aasta septembris Tokyo Game Show\'l "Biohazard 5: Alternative Editioni" esitluse raames, kasutades DualShock 3 analoogm\xc3\xa4ngukangi. Kuigi kasutajatele selline s\xc3\xbcsteem meeldis, leidsid m\xc3\xb5ned, et DualShocki hoidmine \xc3\xbches k\xc3\xa4es on veidi kohmakas. Sel ajal levisid juba kuulujutud, et Sony on t\xc3\xa4iendava kontrolleri arenduse disaini faasis, mis sarnaneb Wii Remote\'iga kaasas k\xc3\xa4iva Nunchuk-kontrolleriga._NEWLINE_2010. aasta jaanuaris teatas Sony, et kontroller j\xc3\xb5uab turule 2010. aasta kolmandas/neljandas kvartalis. 10. m\xc3\xa4rtsil esitles Sony kontrolleri ametlikku nime ja logo Arvutim\xc3\xa4ngude Arendajate Konverentsil (Game Developers Conference), tutvustades l\xc3\xb5plikku kontrolleri disaini ning t\xc3\xb5i avalikkuse ette PlayStation Move\'i navigatsioonikontrolleri (mis kandis siis nime PlayStation Move\'i alamkontroller). Logo kujutab endast v\xc3\xa4rvilist kritseldust, mis s\xc3\xbcmboliseerib valgusrada, mis kontrolleri liigutamisel kerast maha j\xc3\xa4\xc3\xa4b. Avaldati ka magnetv\xc3\xa4ljam\xc3\xb5\xc3\xb5diku lisamine kontrollerisse.\n_START_SECTION_\nVastuv\xc3\xb5tt ja m\xc3\xbc\xc3\xbck\n_START_PARAGRAPH_\nPlayStation Move on saanud positiivset vastukaja. Game Informer andis 8 punkti 10-st, \xc3\xb6eldes: "PlayStation Eye ja liikumiskontroller on v\xc3\xa4ga hea kombinatsioon t\xc3\xa4psetest ja v\xc3\xa4ga tundlikest liikumisel p\xc3\xb5hinevatest m\xc3\xa4ngudest ning me tunnustame Sonyt, et nad riistvara esimese korraga \xc3\xb5igesti koostasid." Kotaku kiitis selle t\xc3\xa4psust, disaini, liitreaalsuse kasutamist ning \xc3\xbctles, et "Playstation Move on intuitiivne, loomulik viis m\xc3\xa4ngida m\xc3\xa4nge ja see ei too endaga kaasa ainult suurenenud immersioonitunde juba graafiliselt m\xc3\xa4ngijat \xc3\xbcmbritsevale m\xc3\xa4ngule, vaid uue v\xc3\xb5imaluse m\xc3\xa4ngida oma reaalsusega ja saada v\xc3\xa4rskendaval kujul v\xc3\xa4rvikat tagasisidet. "IGN andis Move\'ile 8,5 punkti 10-st, m\xc3\xa4rkides, et kontrolleriga kaasas olevatest m\xc3\xa4ngudest ei piisa, kuigi \xc3\xbctles kokkuv\xc3\xb5tvalt: "P\xc3\xa4eva l\xc3\xb5puks on PlayStation Move\'il potentsiaali olla parim liikumiskontrolleril p\xc3\xb5hinev s\xc3\xbcsteem praeguste konsoolide seas. "Joystiq kiitis Move\'i, \xc3\xb6eldes: "Riistvara on v\xc3\xa4gev, ja ma kujutan ette, kuidas seda kasutatakse \xc3\xa4ra v\xc3\xa4ga lahedatel viisidel, kuid loomulikult on see ainult nii lahe kui m\xc3\xa4ngud, mis seda kasutavad" ja et Move\'iga \xc3\xbchel ajal v\xc3\xa4lja tulnud m\xc3\xa4ngud ei olnud v\xc3\xa4\xc3\xa4rt Move\'i hinda, kuid usub, et Move oleks v\xc3\xa4\xc3\xa4rt ostmist 2011. aasta alguses kui tulevad v\xc3\xa4lja m\xc3\xa4ngud nagu SOCOM 4 ja Killzone 3. CVG andis Move\'ile hiilgavad 9 punkti 10-st \xc3\xb6eldes, et "Sony liikumiskontroller on enamat kui trikk. Me leidsime end pidevalt kihelemas: prooviks veel \xc3\xbche korra". The Guardian kritiseeris teravalt Move\'i m\xc3\xa4ngude nimekirja, kuigi m\xc3\xa4rkis, et riistvara oli tugev ja p\xc3\xa4rast sellega m\xc3\xa4ngimist oli "v\xc3\xa4ga raske tagasi minna Wii suhtelise ebat\xc3\xa4psuse juurde"._NEWLINE_14. oktoobril 2010 kinnitas Sony Computer Entertainment Europe (SCEE) president Andrew House, et PlayStation Move\'i m\xc3\xbc\xc3\xbcdi Euroopas esimese kuu jooksul umbes 1,5 miljonit \xc3\xbchikut. Samal n\xc3\xa4dalal m\xc3\xa4rkis korporatsiooni Sony Computer Entertainment America (SCEA) kommunikatsiooni vanemdirektor Patrick Seybold, et Move\'i "jaem\xc3\xbc\xc3\xbck l\xc3\xa4ks \xc3\xbclih\xc3\xa4sti" P\xc3\xb5hja-Ameerikas, kuid t\xc3\xa4pseid m\xc3\xbc\xc3\xbcgin\xc3\xa4itajad ei avalikustatud. Hiljem selgus, et esimesel kuul tarniti Ameerika regioonis seda 1 miljon t\xc3\xbckki.\n_START_SECTION_\nAuhinnad\n_START_PARAGRAPH_\nPlayStation Move v\xc3\xb5itis 2010 Popular Science\'i auhinna kategoorias "Most immersive game controller".'